**BASES REGULADORES D’AJUTS PER A LA PARTICIPACIÓ DE L’ALUMNAT DE LA UNIVERSITAT AUTÒNOMA DE BARCELONA.**

(Aprovades per Acord de la Comissió d’Afers d’Estudiants de data 16 de maig de 2011 i modificades per Acord de la Comissió d’Afers d’estudiants de data 21 de març de 2012 i de 3 de desembre de 2012 i 17 febrer de 2014.)

**1. Objecte**

1.1. Aquestes bases tenen per objecte regular els ajuts econòmics que la UAB vol destinar a fomentar la participació de l’alumnat a la vida universitària.

1. Poden ser objecte d’ajut econòmic:
   1. Aquelles accions realitzades pels col·lectius beneficiaris indicats a la **base 2.1**, que informin, formin, dinamitzin el campus i fomentin la participació de l’alumnat, sempre i quan no destorbin el desenvolupament normal de l’activitat docent i de recerca.
   2. Aquelles accions realitzades pels col·lectius beneficiaris indicats a la **base 2.1**, apartat **b)** que facilitin un exercici correcte de les funcions de representació del col·lectiu sol·licitant, en aquells casos en què un dels seus membres hagi de desplaçar-se per a participar en algun congrés, seminari o trobada.
   3. Compra de material i/o la contractació de serveis essencials per al desenvolupament de l’activitat pròpia dels col·lectius beneficiaris indicats a la base 2.1.
2. Les activitats objecte dels ajuts han de complir les condicions següents:
   1. Quan les activitats previstes tinguin lloc a qualsevol dels centres de la UAB, han de ser en

horari diürn, entre les 9 h i les 21 h.

b) Les activitats que es duguin a terme a les Facultats o a les seves immediacions han d’haver estat autoritzades pels deganats de les mateixes Facultats. En cas contrari, no poden rebre cap ajut gestionat per la Unitat de Dinamització Comunitària o unitat anàloga amb responsabilitat en matèria de suport a la participació.

1. En cap cas rebran ajut econòmic aquelles activitats per la realització de les quals es cobri, ni aquelles en què es venguin begudes alcohòliques o es facin malbé les instal·lacions de la Universitat.
2. Les activitats aquí previstes han de respectar la legislació vigent i no vulnerar la normativa de la UAB. Durant el desenvolupament de l’activitat, el col·lectiu o associació que la promocioni ha de tenir cura de l’entorn i de les instal·lacions de la UAB, així com del material cedit, en el seu cas. En cas contrari, el col·lectiu o associació és plenament responsable dels danys i perjudicis provocats.

**2. Col·lectius beneficiaris**

1. Poden ser beneficiaris dels ajuts:
   1. Les associacions d’estudiants legalment constituïdes i inscrites a elDirectori de col·lectius que gestiona la Unitat de Dinamització Comunitària o unitat anàloga amb responsabilitat en matèria

de suport a la participació.

* 1. Els consells d’estudiants, tant el general de la UAB com els territorials dels diferents centres.

**3. Requisits**

Poden tenir la condició de beneficiaris el col·lectius que, tot i trobar-se en la situació que fonamenta la concessió de l’ajut, no es trobin en cap de les circumstàncies que preveu l’article 13.2 de la Llei 38/2003, de 17 de novembre, general de subvencions.

**4. Quantia de l’ajut**

1. En el cas de les accions identificades a l’apartat base 1.2, l’ajut econòmic per activitat/sol·licitud podrà ser de fins al 70 % del pressupost total amb un màxim de 600 €, en funció de la valoració que n’efectuï la Comissió d’Avaluació tenint en compte els criteris recollits a la base número 7, amb el límit de màxim de 1.500 € per convocatòria i col·lectiu beneficiari.
2. En cas que es generin despeses no previstes, el col·lectiu o associació ha de fer-se'n càrrec.
3. Cada col·lectiu pot rebre ajuts, com a màxim, per a 3 activitats.

**5. Presentació de les sol·licituds i documentació**

1. Les sol·licituds de l’ajut s’han de presentar segons el model normalitzat davant el Registre General de la UAB.
2. Les sol·licituds s’han d’adreçar a la vicerectora d’Alumnat i Ocupabilitat o càrrec anàleg amb responsabilitat en matèria d’estudiants.
3. A les sol·licituds d’ajuts s’hi ha d’adjuntar la documentació següent:
   1. En la sol·licitud cal que es descrigui l’activitat i/o el material o servei vinculat a l’activitat habitual del col·lectiu beneficiari, així com l’argumentació de cadascun dels criteris indicats en el punt 7 i un/a interlocutor que sigui portaveu del col·lectiu per tal de fer el seguiment de la convocatòria.
   2. Declaració expressa assegurant que no s’incorre en cap dels supòsits previstos a l’article 13.2 de la Llei 38/2003, de 17 de novembre, general de subvencions.
   3. Els col·lectius beneficiaris indicats a l’apartat a) de la base 2.1 han d’aportar declaració responsable d’estar al corrent de les obligacions tributàries amb la Generalitat de Catalunya i amb l’Estat, així com de les obligacions amb la Seguretat Social.
   4. Declaració de l’existència d’altres subvencions o ajudes públiques o privades, nacionals o internacionals, per al mateix concepte, amb indicació del programa al qual s’acullen, de la quantia sol·licitada, del percentatge que suposen pel cost total del projecte i de si es troben en fase de sol·licitud o de concessió. En cas de no haver-ne sol·licitat d’altres, cal adjuntar una declaració responsable en aquest sentit.

1. No s’han de presentar aquells documents que el col·lectiu sol·licitant ja hagi presentat anteriorment a la UAB, sempre que no hagin transcorregut més de cinc anys i els documents no hagin patit cap modificació. En aquest supòsit cal indicar clarament la data i l’òrgan o dependència on van ser presentats i el procediment a què feien referència. Si l’òrgan gestor, per causes alienes a la seva actuació, no pot aconseguir els documents, requerirà al col·lectiu sol·licitant perquè els aporti.
2. Si la sol·licitud no reuneix els requisits establerts en aquesta base, es requerirà al col·lectiu sol·licitant perquè, en el termini de deu dies hàbils, esmeni el defecte o adjunti els documents preceptius, amb indicació que, si no ho fa, es considerarà que desisteix de la seva petició, amb resolució prèvia, d’acord amb el que disposa l’article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.

**6. Procediment de concessió**

1. El procediment de concessió d’aquests ajuts és el de concurrència competitiva.
2. L’òrgan competent per a la tramitació i resolució del procediment és la Comissió d’Avaluació, formada per la vicerectora d’Alumnat i Ocupabilitat o càrrec anàleg amb responsabilitat en matèria d’estudiants, com a presidenta de la comissió; dos membres de l’equip tècnic de la Unitat de Dinamització Comunitària o unitat anàloga amb responsabilitat en matèria de suport a la participació, l’estudiant membre del Consell d’Estudiants de la UAB en representació dels col·lectius inscrits a elDirectori o bé un/a membre designat per aquest òrgan de representació estudiantil i 2 estudiants membres de col·lectius inscrits a elDirectori de col·lectius de la UAB.
3. La Comissió d’Avaluació, tenint el compte els criteris d’atorgament previstos a la base 7, ha d’elaborar un informe en què es concreti el resultat de l’avaluació i ha d’emetre la resolució que correspongui, degudament motivada, amb el tràmit d’audiència previ, del qual es pot prescindir en cas que no figurin en el procediment ni es tinguin en consideració d’altres fets, al·legacions o proves a part d’aquelles presentades per les persones interessades.
4. El termini màxim per a resoldre i notificar la resolució que es dicti és de 6 mesos comptadors des de l’endemà de la data de finalització del termini de presentació de les sol·licituds que es fixa en la present convocatòria. Transcorregut aquest termini, si no s’ha dictat i notificat resolució expressa, la sol·licitud s’entendrà desestimada.
5. La resolució de concessió o denegació de l’ajut ha de ser motivada i, com a mínim, ha de contenir la identificació del col·lectiu beneficiari al qual es concedeix l’ajut, l’import, la valoració obtinguda i el percentatge del pressupost de l’activitat objecte de l’ajut. La resolució de concessió de l’ajut queda condicionada a les disponibilitats pressupostàries.
6. La resolució de concessió o denegació de l’ajut es publicarà al lloc web institucional de la UAB, el qual tindrà tots els efectes de notificació practicada d’acord amb allò que preveu l’article 45 de la Llei 39/2015, d'1 d'octubre, del Procediment administratiu comú de les administracions públiques.

Addicionalment a la publicació esmentada al lloc web institucional de la UAB, es pot informar els col·lectius sol·licitants de l’ajut mitjançant el correu electrònic, que en cap cas tindrà efectes de notificació practicada.

1. Contra la resolució de concessió o denegació de l’ajut, que no exhaureix la via administrativa, es pot interposar recurs d’alçada davant la rectora de la UAB en el termini d’un mes a comptar des de l’endemà de la publicació de la resolució.

**7. Criteris de valoració**

A l’hora d’atorgar els ajuts als col·lectius sol·licitants i determinar la quantia que els correspon, la Comissió d’Avaluació tindrà en compte la promoció de la igualtat d’oportunitats, la dinamització del campus i el treball en xarxa de l’activitat i/o col·lectiu.

**8. Revisió**

La UAB pot revisar les subvencions ja concedides i modificar-ne la resolució de concessió en el cas d’alteració de les condicions o de l’obtenció concurrent d’altres ajuts.

**9. Obligacions dels col·lectius beneficiaris**

Els col·lectius beneficiaris d’aquests ajuts tenen les obligacions següents:

1. Desenvolupar l’activitat proposada a la convocatòria que fonamenta la concessió de la subvenció i acreditar-ho davant la Unitat de Dinamització Comunitària o unitat anàloga amb responsabilitat en matèria de suport a la participació.
2. Justificar davant l’òrgan que concedeix els ajuts el compliment dels requisits i les condicions que determinen la concessió o el gaudiment de l’ajut, mitjançant els justificants de les despeses o l’activitat que ha de cobrir l’import finançat, o bé si l’ajut consisteix en un percentatge del cost de l’activitat o la inversió, el cost total corresponent, sense perjudici d’altres mitjans de comprovació que s’hagin establert a les bases reguladores.
3. Sotmetre’s a les actuacions de comprovació que corresponguin a la Unitat de Dinamització Comunitària o unitat anàloga amb responsabilitat en matèria de suport a la participació i, si s’escau, a les de control de l’activitat econòmica i financera que corresponguin als òrgans de les administracions públiques competents, tant nacionals com comunitàries, aportant tota la informació requerida en l’exercici d’aquestes actuacions.
4. Comunicar a la Unitat de Dinamització Comunitària o unitat anàloga amb responsabilitat en matèria de suport a la participació l’obtenció, per a la mateixa finalitat, d’altres subvencions, ajuts, ingressos o recursos públics o privats, nacionals o internacionals, així com qualsevol alteració que afecti els requisits i les condicions tingudes en compte per a la concessió de l’ajut. Aquesta comunicació es farà així que es tingui coneixement de la informació i, en tot cas, abans de la justificació de l’aplicació.
5. Proposar a la Unitat de Dinamització Comunitària o unitat anàloga amb responsabilitat en matèria de suport a la participació qualsevol canvi que, dins de la mateixa finalitat, es pugui produir en la destinació de l’ajut que, si s’escau, ha de ser autoritzat expressament per l’òrgan que el concedeix.
6. Informes de totes les incidències relatives a les actuacions subvencionades.
7. En cas dels col·lectius beneficiaris indicats a l’apartat **a)** de la **base 2.1** acreditar, quan ho requereixi la UAB, que es troben al corrent en el compliment de les obligacions tributàries i de la Seguretat Social i si s’escau, han de disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable als col·lectius beneficiaris en cada cas, així com aquells estats comptables i registres específics que siguin exigits per les presents bases reguladores, amb la finalitat de garantir l’exercici adequat de les facultats de comprovació i control.
8. Conservar els documents justificatius de l’aplicació dels fons rebuts durant el termini legal aplicable.
9. Reintegrar els fons percebuts en cas de revocació.
10. No subrogar la gestió de qualsevol aspecte de l’activitat objecte de l’ajuda.
11. Complir qualsevol altra obligació legal o reglamentària que pugui afectar-los.

**10. Termini de realització de les actuacions**

Les accions de l’objecte d’aquests ajuts han de realitzar-se durant l’any natural de la convocatòria.

**11. Pagament**

1. L’ordenació del pagament de l’ajut s’ha d’efectuar:
   1. En el cas d’associacions legalment constituïdes, el pagament s’ha de realitzar mitjançant un ingrés en el compte de l’entitat.
   2. En el cas de consells d’estudiants, s’ha de realitzar una transferència al centre de cost de referència de l’òrgan de representació i s’han de realitzar els pagaments d’acord amb els processos de gestió econòmica de la UAB.
2. Un cop realitzada l’activitat i abans de finalitzar l’any natural de la convocatòria, cal justificar la totalitat de l’import subvencionat mitjançant factures originals.
3. El pagament de l’ajut s’ha d’ordenar en dos terminis: un primer amb el valor del 60 % de l’import de l’ajut en el moment de la resolució i un segon pel 40 % en el moment de la justificació, en cas que l’ajut hagi estat totalment justificat.
4. En cas que finalment no s’hagi desenvolupat l’activitat o no es facilitin totes les factures justificatives de les despeses generades per a la seva execució, la Comissió d’Avaluació pot anul·lar l’ajut total o parcialment en proporció a les despeses acreditades.
5. En cas que la Comissió d’Avaluació resolgui anul·lar l’ajut totalment, el col·lectiu està obligat a retornar l’import percebut en el termini màxim de 30 dies des de la notificació de la resolució. En el cas que es resolgui anul·lar parcialment la concessió d’un ajut, el col·lectiu només té dret a cobrar la part proporcional d’aquest i ha de tornar, en el termini màxim de 30 dies des de la notificació de la resolució, la diferència que hagi cobrat de més.

**12. Despeses imputables**

Es consideren despeses imputables en aquests ajuts aquelles que estiguin vinculades a la realització de les al·legacions al pla, projecte o programa en qüestió.

**13. Justificació**

1. La justificació del compliment de les condicions imposades i de la consecució de l’objecte de l’ajut es fa d’acord amb el que preveuen els articles 30 i 31 de la Llei 38/2003, de 17 de novembre, general de subvencions.
2. Els col·lectius beneficiaris dels ajuts han de presentar, juntament amb el formulari de sol·licitud, un compte justificatiu amb aportació dels justificants de despeses.

**14. Causes de revocació**

1. Són causes de revocació dels ajuts objecte de regulació en les presents bases les establertes a l’article 37 de la Llei 38/2003, de 17 de novembre, general de subvencions i l’ incompliment de totes aquelles obligacions fixades a la **base 9**.
2. Si, com a conseqüència de qualsevol de les actuacions de comprovació i control, es constata que s’ha produït alguna de les causes de revocació, s’iniciarà la tramitació del corresponent procediment de revocació, d’acord amb el que estableixen els articles 41 a 43, ambdós inclosos, de la Llei 38/2003, de 17 de novembre, general de subvencions.

**15. Renúncia**

Els col·lectius beneficiaris poden renunciar de forma expressa, totalment o parcial, a les subvencions atorgades i, a aquest efecte, l’òrgan que va concedir-la dictarà la resolució corresponent.

**16. Incompatibilitat i concurrència**

L’import dels ajuts concedits en cap cas pot ser d’una quantitat que, aïlladament o en concurrència amb ajuts o subvencions d’altres entitats públiques o privades, nacionals o internacionals, superi el cost de l’activitat a desenvolupar pel col·lectiu beneficiari.

**17. Invalidesa de l’ajut**

Les causes de nul·litat i anul·labilitat són les que estableix l’article 36 de la Llei 38/2003, de 17 de

novembre, general de subvencions i es procedirà tal com estableix aquest article.

**18. Infraccions i sancions**

1. A aquests ajuts els és aplicable el règim d’infraccions i sancions establert pels capítols I i II del Títol IV de la Llei 38/2003, de 17 de novembre, general de subvencions.
2. El col·lectius que, per resolució de la Comissió d’Avaluació, hagin de retornar l’import rebut en concepte de l’ajuda regulada en aquestes bases i no ho facin en el termini establert a la **base 11**, no podran ser beneficiaris de cap altre ajut de la UAB fins que no retornin l’import que correspongui.

**19. Publicitat i notificació dels ajuts i resolucions que es derivin de l’aplicació**

**d’aquestes bases**

1. D’acord amb l’article 18 de la Llei 38/2003, de 17 de novembre, general de subvencions, l’òrgan que concedeix els ajuts donarà publicitat de les subvencions atorgades mitjançant la seva exposició al taulell d’anuncis publicat al lloc web institucional de la UAB.
2. La notificació de la concessió dels ajuts així com de qualsevol resolució que es dicti en compliment d’aquestes bases s’entendrà efectuada al col·lectiu interessat amb la publicació al taulell d’anuncis, de conformitat amb el que preveu la base precedent, o bé per correu electrònic a l’adreça electrònica facilitada pel col·lectiu a la seva sol·licitud.

**20. Règim jurídic aplicable**

Per a tot allò que no regulin expressament aquestes bases, es procedirà d’acord amb el que estableix la Llei 38/2003, de 17 de novembre, general de subvencions i el Reial decret 887/2006, de 21 de juliol, que aprova el Reglament general de subvencions.

**21. Convocatòria dels ajuts**

Es faculta a la vicerectora d'Alumnat i Ocupabilitat o càrrec anàleg amb responsabilitat en matèria d’estudiants perquè, a partir de la partida pressupostària assignada als Pressupostos de la UAB, aprovi les convocatòries que corresponguin per a cada curs acadèmic, així com la quantia, dotació i terminis de cada una d’elles.